अन्यान सहन नहीं कर पाती, जागरुकता और सशक्तिकरण के लिए पूरा जीवन सामाज को दिया
आज के ‘ये मैं हूं’ में सामाजिक कार्यकर्ता पुतुल कुमारी की कहानी; जिन्होंने वुमन भास्कर अपनी जिंदगी की मुश्किलों और सफलताओं को साझा किया।
8वीं में थी जब पहली बार मेरी शादी की बात चली। घरवालों ने एक लड़का भी ढूंढ लिया था। मैंने सोचा कि मैं ही क्यों? लड़की हूं इसलिए? मुझे तब पढ़ना था, अपने जीवन में कुछ करना था। लेकिन आज से 50 साल पहले लड़कियों को इस लायक नहीं समझा जाता था। बस किसी तरह हाथ पीले करके उनसे छुटकारा पाने की कोशिश होती थी। शायद इसी लिए आज तक लड़कियों को बोझ माना जाता है।
मैंने इस सिस्टम से निकलने का फैसला किया। पहले घर वालों से टकराई फिर समाज और सिस्टम से। 8वीं क्लास की घटना को 50 साल से ज्यादा हो गए हैं, मैंने कभी शादी का नहीं सोचा। अपना पूरा जीवन महिलाओं के हक की लड़ाई को दे दिया। मैंने अपने जीवन में वो सब किया, जो मैं करना चाहती थी। पढ़-लिख कर मैंने करियर बनाया। हजारों-लाखों महिलाओं की जिंदगी में सकारात्मक बदलाव लाने की कोशिश की।
आज जब अपनी जिंदगी में पीछ मुड़कर देखती हूं तो संतोष होता है। लगता है कि चलो किसी के तो काम आ सकी। मैंने महिलाओं के हक की लड़ाई घर से लेकर चंबल के बीहड़ और नक्सली इलाकों तक में लड़ी है।
आज के ‘ये मैं हूं’ में सामाजिक कार्यकर्ता पुतुल कुमारी की कहानी; जिन्होंने वुमन भास्कर अपनी जिंदगी की मुश्किलों और सफलताओं को साझा किया।
अन्याय देखकर गुस्सा आता था, मैंने घर से बाहर निकल इसके विरोध का फैसला किया
सबसे पहले मैंने देखा कि चूंकि मैं लड़की थी तो मेरे साथ भेदभाव किया जाता है। मुझे बाहर निकलने से रोका जाता। ये स्थिति तब थी, जबकि मेरी खुद की दादी फ्रीडम फाइटर रह चुकी थीं। घर में महिला शक्ति का इतना बड़ा उदाहरण मौजूद होने के बावजूद मुझे रोकने की लगातार कोशिश होती।
मैंने सोचा कि मेरी दादी जब अंग्रेजों से लड़ सकती हैं तो मैं कम से कम अपने और दूसरी महिलाओं के खिलाफ होने वाले भेदभाव से तो लड़ सकती हूं।
ये 1975 की बात है। तब हमारा परिवार कोलकाता में रहता था। मैंने उसी दौर में घर से बाहर निकलकर सामाजिक जीवन में हिस्सा लेना शुरू किया। उम्र कम थी, बहुत जानकारी भी नहीं थी। लेकिन फिर भी मुंह हिम्मत करके किसी स्लम एरिया में चली जाती, वहां लड़कियों को पढ़ाई की जरूरतें समझाती। कभी किसी ढाबे पर जाकर बच्चों से बर्तन धुलवाने का विरोध करती। मेरे सामाजिक जीवन की शुरुआत इस तरह हुई।
इमरजेंसी का मतलब पता नहीं था, लेकिन इतना मालूम था कि कुछ गलत हो रहा है
1975 में देश में इमरजेंसी लगी। सच कहूं तो मुझे उस वक्त तक इसका मतलब भी पता नहीं था। लेकिन इतना जरूर पता था कि जो रहा है वो ठीक नहीं है और इसके खिलाफ आवाज उठानी चाहिए। इस तरह से मैं जेपी आंदोलन में कूद पड़ी।
मेरे घरवालों को ये बात बहुत अखरी। उनका कहना था कि लड़की अगर जेल चली गई तो घर की सारी इज्जत मिट्टी में मिल जाएगी। लेकिन मैं रुकी नहीं, एक तरह से ये मेरे अंदर विद्रोही लड़की का बाहर निकलना था और मैं सामाजिक आंदोलनों का हिस्सा बनने लगी। ये मेरी जिंदगी की एक नई शुरुआत थी।
स्टोरी में आगे बढ़ने से पहले पोल पर अपनी राय साझा करते चलें...
सड़कों पर खेली होली, पिताजी ने दुनिया की बातें सुनीं
मेरी शुरूआती पढ़ाई-लिखाई कोलकाता में हुई थी। वहां फैमिली बिजनेस में नुकसान हुआ तो पूरा परिवार यूपी के उन्नाव आ गया। मुझे कोलकाता में ही अपने हक के लिए लड़ना पड़ता था, ऐसे में उन्नाव आकर मेरी बंदिशें और बढ़ गईं।
लेकिन मैंने उन तमाम बंदिशों को मानने से इनकार कर दिया। इन्हीं दिनों होली आई। मैंने लड़कों की तरह सड़क पर और घर-घर जाकर होली खेलने का फैसला किया और मैंने ऐसा किया भी।
जब पिताजी को पता चला तो वो नाराज हुए और उन्होंने लोगों की बातें भी सुनीं। तब भावनाओं में आकर मैंने कह दिया कि ठीक है आप जैसा कहेंगे, मैं वैसा करूंगी। एक बार फिर से मेरे लिए लड़का ढूंढा जाने लगा। एक मिला तो उससे कुंडली नहीं मिली। इस तरह मैं दूसरी बार भी शादी करने से बच गई।
महिलाओं के लिए काम कर सकूं इसलिए स्टडी और रिसर्च को बनाया करियर
उन्नाव में आकर परिवार की आर्थिक स्थिति थोड़ी बिगड़ गई थी। ऐसे में मुझे भी कुछ करने के बारे में सोचना पड़ा। हायर एजुकेशन के बाद मैंने रिसर्च और स्टडी करने का फैसला किया। क्योंकि यही वो फील्ड था, जिसमें मैं सामाजिक कार्यों को साथ-साथ कर सकती थी।
मैंने कानपुर, दिल्ली और इलाहाबाद में काम किया। मैंने गोविंद वल्लभ पंत सामाजिक विज्ञान संस्थान, गांधी स्मृति दर्शन के अलावा कई दूसरे रिसर्च सेंटर्स में भी काम किया। महिलाओं, बाल मजदूरों के ऊपर स्टडी की। इसी दौरान मैंने पूरे देश की यात्रा की।
एक बार चंबल की महिलाओं पर रिसर्च कर रही थी। उस दिनों वहां डैकेतों का बड़ा डर था। मैंने फिर भी उस काम को करने का फैसला किया। एक बार तो हमारी पूरी टीम को डकैतों ने घेर लिया था। लेकिन हम उन्हें समझाने में कामयाब रहे कि हम इलाके की भलाई के किए काम कर रहे हैं। इसी तरह मैंने नक्सल प्रभावित इलाकों में भी काम किया। मुश्किलें तमाम आईं, लेकिन मैं कभी डर कर घर नहीं बैठी। सालों पहले परिवार से बगावत कर मैं कोलकाता में निकली थी। उसके बाद डकैत और नक्सली भी मेरे इरादों को बदल नहीं पाए।
दंगा रुकवाने अकेले निकल गई 
1984 में देश दंगों की चपेट में आ गया था। उन दिनों मैं उन्नाव में थी। बाकी जगहों की खबर पढ़कर मुझे ऐसा लगा कि कम से कम अपने शहर को तो बचाना ही चाहिए। मैंने बिना कुछ सोचे शहर में निकलने का फैसला किया। दंगा प्रभावित इलाकों में घूम-घूम कर लोगों को समझाने लगी। एक लड़की को ऐसा करते देख लोग शायद प्रभावित हुए। मैं अपने मकसद में काफी हद तक कामयाब रही। पहली बार आसपास के लोगों ने मेरे काम की सराहना भी की
समाज के लिए खुद अविवाहित रहने का फैसला किया
जब मैं कमाने लगी तो थोड़ी समझदार हुई। मैंने परिवार की भी जिम्मेदारी उठा ली। मैंने अपनी छोटी बहनों की शादी कराई। लेकिन दूसरी ओर, मैं सामाजिक कार्यों में इतनी रम चुकी थी कि कभी इस बारे में सोचने का मौका नहीं मिला। मैंने अविवाहित रह कर ही समाज के लिए काम करने का फैसला किया।